**ΔΗΜΟΣΙΑ ΔΙΑΒΟΥΛΕΥΣΗ**

**Νέο Νομοθετικό πλαίσιο**

**για τη Διαχείριση Κρίσεων στον Τραπεζικό Τομέα**

Το Υπουργείο Οικονομικών, στο πλαίσιο υλοποίησης των μεταρρυθμίσεων του Εθνικού του Σχεδίου Ανάκαμψης και Ανθεκτικότητας (ΣΑΑ) και συγκεκριμένα της μεταρρύθμισης (C3.5R1): Νομικό πλαίσιο για τη διαχείριση κρίσεων στα πιστωτικά ιδρύματα, δημοσιοποιεί το παρόν έγγραφο, για σκοπούς υποβολής απόψεων από ενδιαφερόμενους φορείς, επί των σχεδίων Νόμων που αναφέρονται πιο κάτω. Η μεταρρύθμιση αποσκοπεί στη βελτίωση της ανθεκτικότητας του τραπεζικού τομέα μέσω της θέσπισης πλαισίου για μια συνεκτική και συγκεκριμένη διαδικασία στήριξης των πιστωτικών ιδρυμάτων που αντιμετωπίζουν οικονομικές δυσχέρειες.

Η θέσπιση νομοθετικού πλαισίου για τη διαχείριση κρίσεων στον τραπεζικό τομέα, αποτελεί κύριο μεταρρυθμιστικό έργο του Υπουργείου Οικονομικών σε συνεργασία με την Κεντρική Τράπεζα Κύπρου, το οποίο εντάσσεται στον τρίτο Άξονα Πολιτικής του ΣΑΑ και ειδικότερα στη συνιστώσα που αφορά τη διασφάλιση της δημοσιονομικής και χρηματοπιστωτικής σταθερότητας.

Η πιο κάτω δέσμη σχεδίων, αποτελείται από τόσο εναρμονιστικές όσο και από εθνικές διατάξεις.

**(α) περί της Παροχής Έκτακτης Δημόσιας Χρηματοπιστωτικής Στήριξης σε Αδειοδοτημένα Πιστωτικά Ιδρύματα Νόμος του 2023**

Το υπό αναφορά Νομοσχέδιο αποσκοπεί στην θέσπιση διαδικασίας για την παροχή στήριξης σε φερέγγυα αδειοδοτημένα πιστωτικά ιδρύματα σύμφωνα με το Άρθρο 18(4)(δ) του Κανονισμού (ΕΕ) αριθ. 806/2014 και τις διατάξεις του άρθρου 32(4)(δ) της Οδηγίας 2014/59, όπως αυτές υιοθετήθηκαν στο άρθρο 32Γ(2)(δ) του περί Εργασιών Πιστωτικών Ιδρυμάτων Νόμο, προκειμένου να αντιμετωπιστεί σοβαρή διαταραχή στην οικονομία και να διατηρηθεί η χρηματοπιστωτική σταθερότητα  στη Δημοκρατία.

**(β) ο περί Εργασιών Πιστωτικών Ιδρυμάτων (Τροποποιητικός) Νόμος του 2023**

Σκοπός του εν λόγω Νομοσχεδίου είναι η ορθότερη εναρμόνιση με την παράγραφο 4 του Άρθρου 32 της Οδηγίας 2014/59/ΕΕ.

**(γ) Ο περί Χρηματοπιστωτικής Στήριξης στα πλαίσια εξυγίανσης Νόμος του 2023**

Το πιο πάνω Νομοσχέδιο έχει ως στόχο την άσκηση των διακριτικών ευχερειών των Άρθρων 37(10), 56, 57 και 58 της Οδηγίας 2014/59/ΕΕ, ώστε η αρχή εξυγίανσης, να έχει τη δυνατότητα, στην εντελώς εξαιρετική περίπτωση συστημικής κρίσης, να παρέμβει άμεσα για να αποφευχθεί η εκκαθάριση του ΑΠΙ ή να επιτευχθούν οι στόχοι εξυγίανσης, με τη χρήση δημόσια εργαλείων χρηματοπιστωτικής σταθεροποίησης (εργαλείο δημόσιας κεφαλαιακής στήριξης και της προσωρινής δημόσιας ιδιοκτησίας, υπό ορισμένες προϋποθέσεις. Τα δημόσια εργαλεία χρηματοπιστωτικής σταθεροποίησης χρησιμοποιούνται ως έσχατο μέσο, αφού προηγουμένως αξιολογηθούν και αξιοποιηθούν στον μεγαλύτερο δυνατό βαθμό τα άλλα εργαλεία εξυγίανσης.

**Το Υπουργείο Οικονομικών σας καλεί όπως υποβάλετε τα σχόλια ή απόψεις σας, σε Word format, μέχρι τις 20/2/2023 στην ηλεκτρονική διεύθυνση** **mpapanicolaou@papd.mof.gov.cy** **και** **epitta@mof.gov.cy****.**

**Τα πιο πάνω σχέδια Νόμων ακολουθούν:**

**** **** 

Λευκωσία, 23 Ιανουαρίου 2023